Rikunarita-ORG/Wikinium huggingface dataset:
# Yantan

Bydistriktene (rosa) i Zigong (gult) i Sichuan
**Yantan** (kinesisk: 沿滩区; pinyin: *Yántān Qū*) er et bydistrikt i byprefekturet Zigong i provinsen Sichuan i Folkerepublikken Kina. Det har et areal på 467,99 km² og teller 389.100 innbyggere (2005).

## Eksterne lenker

* Infoside
# Binhai nye område

Billedmontasje fra Binhai nye område
Binhai nye område **(blått)** i Tianjin
Havnene i Tianjin
**Binhai nye område** (*Binhai* - forenklet kinesisk: 滨海; tradisjonell kinesisk: 濱海; pinyin: *Bīnhǎi*) er et bydistrikt i byprovinsen Tianjin i Folkerepublikken Kina. Binhai ble opprettet 1. januar 2010 og sammensatt av de oppløste tidligere bydistriktene Hangu, Tanggu og Dagang.

Binhai har et areal på 1,978 km² og hadde ved opprettelsen ca. 1,08 millioner innbyggere. Det administrative sete er i subdistriktet Xingang (新港街道).

## Kulturminner

Takufortene er oppført på Folkerepublikken Kinas liste over kulturminner.

## Administrative enheter

Subdistrikter:

* Xingang (新港街道), Xincun (新村街道), Xiangyang (向阳街道), Bohaishiyou (渤海石油街道), Xinhe (新河街道), Dagu (大沽街道), Beitang (北塘街道), Hangzhou-gaten (杭州道街道), Hujiayuan (胡家园街道), Hangu (汉沽街道), Zhaishang (寨上街道), Hexi (河西街道), Yingbin (迎宾街道), Shengli (胜利街道), Gulin (古林街道), Haibin (海滨街道), Gangxi (港西街道), Xinbei (新北街道), Yujiabao (于家堡街道)

Storkommuner:

* Xincheng (新城镇), Chadian (茶淀镇), Datian (大田镇), Yangjiabo (杨家泊镇), Taiping (太平镇), Xiaowangzhuang (小王庄镇), Zhongtang (中塘镇)

## Referanser
# Svingbro

Illustrasjon av en svingbro
MS «Victoria» i Telemarkskanalen passerer svingbrua Sundkil bru i Kviteseid. Foto: Tore Schrøder
**Svingbro** er en bro som svinges av den midterste pillaren. Broen svinges når et stort skip skal passere.

I Farsund kommune mellom Helvikfjorden og Framvaren, ligger Straumen bro, bygget i 1901 og fortsatt i bruk. Fjordbåter som «Fram», «Knyggen» og «Farøy» har trafikkert området. Nå åpnes brua for det meste for private båtturister.

Den 100 meter lange Svingbrua i Trondheim er en gang- og sykkelbro der den midterste delen kan svinges for å slippe kryssende båttrafikk forbi. Dette er eneste bro i Norge som benytter akkurat denne svingteknologien. Brua åpnes for båttrafikk inn og ut av Kanalen ca. 1500 ganger i året.

I Drammen finnes en jernbanebro som er en svingbro, en av Holmenbroene over Strømsøløpet, den ble bygget i 1930 for å slippe større skip inn til Drammen.

Broen ble manøvrert fra et eget kontrollrom plassert i et tårn ute på broen. Når broen skulle svinge ble den først løftet 20-30 cm opp og deretter rotert 90 grader.

Etter at veibrua over Strømsøløpet mellom Strømsø og Holmen ble bygd parallelt med og nedstrøms svingbroen i 1966 var det ikke lenger mulig for større skip å komme opp i Drammenselven, så svingfunksjonen har ikke vært i bruk etter det. I 1998 ble åpnet en ny, dobbeltsporet jernbanebro over Brakerøyaløpet og en ny enkeltsporet bro over Strømsøløpet mellom svingboen og veibroen. Svingbroen brukes nå av tog fra Oslo mot Drammen, den nye broen av tog i motsatt retning. Broen eies og vedlikeholdes av BaneNOR. Broens manøvertårn fikk ny takkledning av kobber i 2023-24.

## Se også

* Liste over broer i Norge
* Liste over broer i Norge etter lengde

## Referanser
# Carlos Castaneda

| Carlos Castaneda |
| --- |
| Født | Carlos César Salvador Arana Castañeda 25. des. 1925 Cajamarca |
| Død | 27. apr. 1998   (72 år) Los Angeles (USA) |
| Beskjeftigelse | Antropolog, skribent, romanforfatter, essayist, etnograf, lyriker  |
| Utdannet ved | University of California, LA (akademisk grad: ph.d., studieretning: antropologi) |
| Ektefelle | Florinda Donner (1993–1998; bryllupssted: Las Vegas) |
| Nasjonalitet | USA |
| Signatur |
|  |
|

---

Carlos Castaneda på Commons |

**Carlos Castaneda** (født 25. desember 1925 i Cajamarca i Peru som *César Salvador Arana*, død 27. april 1998 i Los Angeles, USA) var en forfatter som skrev en rekke bøker om sitt møte med den meksikanske sjamanen **Don Juan** og sin opplæring hos ham. Det er uavklart hvorvidt Don Juan er en faktisk person, eller om bøkene er fiksjon.

Castaneda skrev de tre første bøkene mens han studerte antropologi ved University of California, Los Angeles. Bøkene fremstår som en beskrivelse av hans feltarbeide i forbindelse med studiet, hvor han blir lærling hos sjamanen don Juan Matus. Hans doktorgradsavhandling fra 1970 er samtidig hans tredje bok *Reisen til Ixtlan*.

«Ifølge Don Joan lever mennesket i to verdener, og sjamanen kan bevege seg mellom disse to virkelighetene. [...] I sine to første bøker om Don Juan innvies Castaneda i hvordan man gjennom kraftplanter som meskalin og peyote kan tre inn i en annen virkelighet. I *Reisen til Ixtlan* går veien til målet ved at man lærer å 'stanse verden'.»

## Bøker

* *The teachings of Don Juan : a Yaqui way of knowledge*. 1968
* *A Separate Reality: Further Conversations with Don Juan*. 1971
* *Tales of Power*, 1974. ISBN 0-671-73252-8
* *Reisen til Ixtlan, Don Juans lære*. Grøndahl forlag, 1975 (orig. *Journey to Ixtlan* 1972) ISBN 82-504-0135-2
* *Kraftens gjerninger*. Grøndahl forlag, 1976 (orig. *Tales of Power*, 1974) ISBN 82-504-2232-5
* *The art of dreaming*. Harper Collins Publishers, 1993 ISBN 1-85538-427-2

## Referanser

## Eksterne lenker

* Wikiquote: Carlos Castaneda – sitater
* Carlos Castaneda's Tensegrity
# Averroisme

Averroës, universitetet i Barcelona
**Averroisme** (også kalt *radikal* eller *heterodoks aristotelisme*) er en retning i europeisk skolastisk filosofi fra seinmiddelalderen og tidlig moderne tid. Læren var basert på den arabiske filosofen Averroës' kommentarer til Aristoteles, og er en strømning innen aristotelismen.

Averroistenes lære brøt med ortodoks kristen doktrine på flere punkter, og de teologiske konsekvensene av læren – eller av standpunkter motstanderne tilla averroistene – førte til store og heftige debatter. Den katolske kirka fordømte i 1270 og i 1277 averroistisk lære og forfulgte tilhengerne.

Averroismens viktigste doktriner er:

* Det finnes bare én sannhet, men den kan finnes både ved hjelp av filosofi og av religion («den doble sannhet»).
* Verden er evig.
* Intellektet består av to deler, en individuell og en åndelig.
* Alle mennesker har del i et og samme overindividuelle intellekt (*intellectus agens* eller «det aktive intellekt»), kilden til all kunnskap og velordnet dynamisk aktivitet i den sublunare sfære.
* Den intellektuelle delen av menneskets sjel er udødelig, mens resten dør med kroppen. Den avdødes intellekt gjenforenes med det aktive intellektet.
* Det er ikke mulig å vende tilbake fra de døde

Averroës var overbevist om at læren hans var fullt forenlig med Koranen, men i den islamske verden fikk den lite gjennomslag. Mer oppmerksomhet vakte læren hos jødiske lærde, og etter at flere av Averroës' skrifter var oversatt til hebraisk, utviklet det seg en jødisk averroisme i Spania og Syd-Frankrike. Langt den største innflytelsen fikk Averroës' lære blant latinspråklige lærde etter at Michael Scotus oversatte en stor del av Averroës' omfangsrike verk til latin, såkalt «latinsk averroisme».

## Kilder

* H. Chad Hillier: «Ibn Rushd (Averroes) (1126—1198)» i *Internet Encyclopedia of Philosophy*
* Dag Nikolaus Hasse: «Influence of Arabic and Islamic Philosophy on the Latin West» i Edward N. Zalta (red.): *Stanford Encyclopedia of Philosophy*
* Jacob Ross: «Elijah Delmedigo» i Edward N. Zalta (red.): *Stanford Encyclopedia of Philosophy*
* Mauro Zonta: «Influence of Arabic and Islamic Philosophy on Judaic Thought» i Edward N. Zalta (red.): *Stanford Encyclopedia of Philosophy*
* Heinrich Kuhn: «Aristotelianism in the Renaissance» i Edward N. Zalta (red.): *Stanford Encyclopedia of Philosophy*
* Craig Martin: «Pietro Pomponazzi» i Edward N. Zalta (red.): *Stanford Encyclopedia of Philosophy*
* Erwin I.J. Rosenthal: «Averroës. Muslim philosopher.» Encyclopædia Britannica
# Skoltesamer

«Gruppeportrett av skoltefamilie i friluft» Foto: Ellisif Wessel
**Skoltesamer**, bare **skolter** eller **østsamer** er en samisk minoritet bosatt i grensetraktene mellom Russland, Finland og Norge (Neiden).

De fleste skoltesamene er bosatt i og omkring tettstedene Sevettijärvi, Keväjärvi, Nellim i Enare kommune i Finland, og i Neiden og Pasvik i Sør-Varanger kommune i Norge. Skoltene anses for å være urfolk på Kolahalvøya og hører til den østlige gruppen med samer, tatt i betraktning deres språk (skoltesamisk/østsamisk) og tradisjoner. Det finnes anslagsvis 1000 skoltesamer, hvorav omkring 300 kan snakke skoltesamisk.[*trenger referanse*]

Hovedsakelig er de russisk-ortodokse. Munken Trifon fra Petsamo konverterte skolterne til kristendommen på 1500-tallet og fortsatt er majoriteten av skolterne medlemmer av Den østlige ortodokse kirke.

## Historie

Tegning av russiske skoltesamer fra 1871.
Äʹvv skoltesamisk museum åpnet i Neiden i 2017.
Det østsamiske området bestod av fire siidaer Neiden, Pasvik, Petsjenga og Suenjel.

Som et resultat av «Tartu-avtalen» mellom Finland og Russland (1920), ble skoltesamenes hjemland delt i to: den vestlige delen, Petsamo, ble en del av Finland og den østre delen ble en del av Sovjetunionen. Grensa ble en trussel for hele skoltfolkets identitet ettersom det ble vanskelig for dem å leve som de tradisjonelt hadde gjort, med reinsdrift, jakt og fiske.

Etter vinterkrigen (1939) mistet Finland sin del av Fiskerhalvøya til Sovjetunionen og etter den finske fortsettelseskrigen mistet de Petsamo også. Dette resulterte i at de skolterne som bodde i området ble evakuert til Finland.

*Skoltebyen* i Neiden ble fredet i 2000 som et helhetlig kulturmiljø.
Den norske staten leverte i 2011 tilbake 96 skoltiske skjelett som hadde blitt fjernet fra graver i 1915.

Äʹvv skoltesamisk museum åpnet i Neiden i 2017. Det lille, ortodokse Sankt Georgs kapell i Neiden er også et skoltesamisk kulturminne.

* «Skolter og lapper i fjæra ved Kirkenes» 1907.  Foto: Ellisif Wessel
* Voksne og barn foran laftet bygning i Boris Gleb  Foto: Ellisif Wessel
* «Prosten med kone, klokkeren og skoltesamiske skolebarn ved russisk skole og kapell» i Pasvik i Sør-Varanger i Finnmark rundt 1898  Foto: Ellisif Wessel
* Skoltesamer med hunder uten for teltet ved Langfjordvann i Sør-Varanger Foto: Ellisif Wessel

## Referanser

## Eksterne lenker

* (en) Skolt Sami – kategori av bilder, video eller lyd på Commons
* Skolt Sámi on Siidas website Arkivert 6. oktober 2007 hos Wayback Machine.
# Befolkningsvekst

Årlig befolkningsvekst i Norge 1951–2013, i tusener. Data fra Statistisk sentralbyrå.
  Naturlig vekst
  Absolutt vekst

**Populasjonsvekst**, eller **befolkningsvekst**, er endring av populasjon over tid. Veksten bestemmes ut ifra antall fødte, døde, og innvandring/utvandring.

Det måles i absolutt vekstrate og naturlig vekstrate. Naturlig vekstrate måler bare fødsel og død, mens absolutt vekstrate måler fødsel og død, samt inn- og utvandring.

## Global befolkningsvekst

I år 1000 var folketallet på Jorda et sted mellom 275 og 345 millioner. I 1930-årene økte folketallet i verden med rundt 20 millioner per år. På slutten av 1960-årene var den årlige veksten på 72 millioner. På bare 40 år, fra 1960 til 2000, doblet verdens befolkning seg fra 3 til 6 milliarder.

I 2011 passerte den 7 milliarder.

## Populasjonsvekstrate

I biologi er **vekstraten** i en populasjon økningen eller minskningen av antall individer over et bestemt tidsrom. Populasjonsvekstrater angis som hvor stor andel av populasjonen har kommet til i løpet av siste tidsrom (time/dag/år). Vekstraten hos en langsomt reproduserende art som menneske er på rundt 1,1% per år. Verdens befolkning var 7 milliarder i 2012, som gir at befolkningsveksten er på rundt 75 millioner mennesker årlig. Vekstraten til forskjellige organismer er en viktig del av økologisk teori.

### Matematisk vekstrate

Når en populasjon vokser vil vekstraten være positiv, når den synker vil vekstraten vær negativ. I sin enkleste form uttrykkes vekstraten med følgende formel:

 WIKINIUM\_MATH\_PH\_0
P er antall individer i populasjonen, og t1 og t2 er to påfølgende tidspunkter. Denne formelen er imidlertid bare gyldig dersom tidsintervallet (t2 - t1) er kort nok. Over et lengre tidsrom vil pupulasjonstettheten (antall individer per areal) kunne påvirke vekstraten gjennom for eksempel matmangel. En vekstrate på 0 betyr at det ikke er noen endring i populasjonen mellom de to tidspunktene. Selv om vekstraten er 0, kan det likevel ha skjedd store endringer i fødselsrate, dødsrate, immigrasjon/emigrasjon og stamsetningen av aldersklasser.

Et nært beslektet mål er netto reproduksjonsrate, der man ser bort fra inn- og utvandring. Hos organismer med kjønnet formering med adskilte hunn- og hannindivider, vil antall hunner som kan føde/legge egg være en begrensende faktor. I slike tilfeller vil en netto reproduksjonsrate på mer enn 1 vise at antall hunner i bestanden er økende, mens en rate på under 1 indikerer at antall hunner synker. Hos tvekjønnede og ukjønnede organismer refererer tallet seg til hele bestanden.

## Se også

* Fødselsrate
* Liste over land og territorier etter fertilitetsrate
* Verdens befolkning
* Befolkningspyramide
* Befolkningseksplosjon
* Den kinesiske fødselsplanleggingspolitikken
* Tvangssterilisering

## Referanser

## Eksterne lenker

* Hvordan beregner vi befolkningsvekst? - artikkel fra forskning.no 6.11.11